Ġieli qalulna ukoll fundamentalisti. L-aħħar titlu hu estremisti. Hekk irrappurtat it- diskors dal-għodu ta' Joseph Muscat. L- min-naħa l-oħra uża l-kelma "absolutism". Il- irrappurtat dak li ntqal b'video li jaqbel ma dak li qalet l-Independent. Ir-realtà hi li l-valur tal-ekoloġija hu wieħed assolut. Għalhekk din l-opposizzjoni li bdiet u nittama li ma tieqafx. Il-ħerba ekoloġika madwarna qed tikber kontinwament, għax hawn wisq politiċi irresponsabbli bħal Joseph Muscat jiġru mas-saqajn. Tkun irresponsabbli jekk tħares sal-ponta ta' mnieħrek. Jekk tħares lejn il-gwadann immedjat u tinjora, jew aħjar tagħlaq għajnejk għall-ħsara irreparabbli li qed tiżviluppa bil-mod u fit-tul. Il-proposta tal-hekk imsejjaħ kompromess li qed jimbotta ftit ftit Joseph Muscat, fis-sens li jibni biss parti mill-campus tal-"Università" fiz-Zonqor u l-kumplament x'imkien ieħor hi proposta irresponsabbli. Għax jekk Muscat qed jagħraf li hemm validità fl-argument li l-Università għandha titbiegħed miż-Żonqor, din għandha titbiegħed kompletament. Mhux biċċa biss biex taparsi kien qed jisma'. Tajjeb li l-Gvern jisma'. Imma hu iktar importanti li jagħti każ. Li ma tkunx trid tisma' hu ħażin. Imma li tisma' u ma tagħtix każ hu agħar għax turi li taparsi qed tisma'. Pajjiżna ma jistax jitlef iktar raba'. Tilef iktar minn biżżejjed tul is-snin. Dak li ntilef ma jistax jinġieb lura. Ir-raba' taż-Żonqor m'huwiex biss sors ta' għajxien għall-bdiewa. Huwa ukoll bejta tal-bijodiversità li qed tinqered ftit ftit. Li topponi li l-ġungla tal-konkos jibla iktar raba' m'huwiex estremiżmu. Huwa sens ta' responsabbiltà kbira favur żvilupp sostenibbli. Għax l-iżvilupp għaqli m'huwiex li tibni iktar imma li tkun kapaċi tutilizza dak li hu diġa mibni biex taqdi l-ħtiġijiet tal-lum. Dan ma jgħoddx biss għaż-Żonqor imma jgħodd ukoll għall-iskejjel li trid tibni l-Knisja f'Ħal-Ghaxaq. Ankè dawk, m'għandhomx jinbnew. Għandhom jinstabu soluzzjonijiet oħra, avolja diffiċli. It-titlu ta' estrimist fejn jidħol l-ambjent xejn ma jdejjaqni. L-importanti l-konsistenza li min huwa mdawwar bil-poodles m'għandux idea xi tkun.